**PREPRAVNÝ PORIADOK**

**PRAVIDELNEJ PRÍMESTSKEJ AUTOBUSOVEJ DOPRAVY  
BBSK**

Obsah

[Čl. I. Úvodné ustanovenia - 3 -](#_Toc66283377)

[Čl. II. Výklad pojmov - 4 -](#_Toc66283378)

[Čl. III. Druh a rozsah autobusovej dopravy - 6 -](#_Toc66283379)

[Čl. IV. Zmluva o preprave osôb - 6 -](#_Toc66283380)

[Čl. V. Povinnosti dopravcu - 6 -](#_Toc66283381)

[Čl. VI. Práva dopravcu - 8 -](#_Toc66283382)

[Čl. VII. Povinnosti cestujúceho - 9 -](#_Toc66283383)

[Čl. VIII. Práva cestujúceho - 10 -](#_Toc66283384)

[Čl. IX. Práva osôb so zdravotným postihnutím a zníženou pohyblivosťou - 10 -](#_Toc66283385)

[Čl. X. Vylúčenie osôb z prepravy - 11 -](#_Toc66283386)

[Čl. XI. Prepravné doklady - 12 -](#_Toc66283387)

[Čl. XII. Kontrola prepravných dokladov - 13 -](#_Toc66283388)

[Čl. XIII. Preprava batožiny cestujúceho - 13 -](#_Toc66283389)

[Čl. XIV. Straty a nálezy - 15 -](#_Toc66283390)

[Čl. XV. Mimoriadne udalosti počas prepravy - 16 -](#_Toc66283391)

[Čl. XVI. Reklamačný poriadok - 17 -](#_Toc66283392)

[Čl. XVII. Záverečné ustanovenia - 19 -](#_Toc66283393)

[PRÍLOHA 1 Vzory prepravných dokladov - 20 -](#_Toc66283394)

[PRÍLOHA 2 Vzory preukazov poverených osôb Dopravcu - 21 -](#_Toc66283395)

# Úvodné ustanovenia

1. Banskobystrický samosprávny kraj (ďalej len „Objednávateľ“) vydáva tento *Prepravný poriadok pravidelnej prímestskej autobusovej dopravy BBSK* (ďalej len „Prepravný poriadok BBSK“) podľa platných ustanovení zákona č. 56/2012 Z. z. o cestnej doprave (ďalej len „ZCD“).
2. Prepravný poriadok BBSK obsahuje prepravné podmienky vydané Objednávateľom, priamo vykonateľné a uplatňované dopravcom, ktoré sú potrebné na uzavretie prepravnej zmluvy, najmä:
3. druh prevádzkovanej cestnej dopravy a rozsah poskytovaných dopravných služieb,
4. spôsob uzavretia a platnosť zmluvy o preprave osôb,
5. práva a povinnosti Dopravcu, najmä rozsah zodpovednosti za spôsobenú škodu na zdraví cestujúcich a zvierat, batožine alebo iných veciach a rozsah z toho vyplývajúcich nárokov cestujúcich na náhradu škody alebo na zľavu z ceny prepravy.
6. Prepravný poriadok v osobnej doprave okrem prepravných podmienok podľa ods. 2 tohto článku obsahuje:
   1. rozsah práv a povinností Dopravcu v pravidelnej doprave,
   2. spôsob rezervácie a predaja cestovných lístkov na autobusových staniciach a v linkových vozidlách alebo elektronickými médiami v elektronickom rezervačnom a predajnom systéme,
   3. podmienky uzatvárania zmluvy o preprave osôb a platenia cestovného,
   4. rozsah práv a povinností cestujúcich pred začatím prepravy, počas prepravy a bezprostredne po skončení prepravy, ako aj pri neuskutočnení, nedokončení alebo omeškaní prepravy a postup uplatňovania ich nárokov vyplývajúcich z nedodržania podmienok prepravy,
   5. rozsah osobitných práv a povinností cestujúcich so zdravotným postihnutím a cestujúcich so zníženou pohyblivosťou vrátane sprevádzajúcich osôb,
   6. podmienky prepravy batožiny, autobusových zásielok a drobných živých spoločenských zvierat,
   7. podmienky prepravy psa so špeciálnym výcvikom, ktorý poskytuje pomoc cestujúcemu s ťažkým zdravotným postihnutím,
   8. pravidlá platnosti cestovných lístkov a spôsob preukazovania zaplateného cestovného pri kontrole a možnosti náhrady za stratu cestovného lístka v pravidelnej doprave,
   9. postup pri kontrole cestovných lístkov v pravidelnej doprave, práva a povinnosti zamestnancov Dopravcu oprávnených kontrolovať cestovné lístky a spôsob sankcionovania cestujúcich bez platného cestovného lístka a vymáhania cestovného,
   10. tarifu (tvorí samostatný dokument),
   11. reklamačný poriadok.
7. Tento Prepravný poriadok BBSK nadobúda účinnosť dňom jeho zverejnenia na webovom sídle Objednávateľa na stránke BUDE DOPLNENÉ, dopravca zverejní tento Prepravný poriadok BBSK na svojom webovom sídle spolu s Tarifou BBSK, ktorá platí nerozlučne s Prepravným poriadkom BBSK a tvorí samostatný dokument.
8. Tento Prepravný poriadok BBSK spolu s Tarifou BBSK a Cestovnými poriadkami je návrhom Dopravcu na uzavretie prepravnej zmluvy medzi Dopravcom a cestujúcim.
9. Dopravca vydáva v súlade s dopravnou licenciou Cestovný poriadok, ktorý obsahuje údaje podľa § 7 vyhlášky MDVaRR SR č. 124/2012 Z. z., ktorou sa vykonáva ZCD, potrebné na informovanie verejnosti o jednotlivých autobusových linkách a o spojoch na nich, prípadne o konkrétnych podmienkach prepravy cestujúcich, batožiny, drobných živých spoločenských zvierat a autobusových zásielok na jednotlivých spojoch autobusových liniek, o cestovnom, príplatkoch a zľavách z neho a o iných úhradách a službách súvisiacich s prepravou cestujúcich.
10. Osádku vozidla tvorí vodič (vodiči), resp. iná oprávnená/poverená osoba Dopravcom (sprievodca, prepravná kontrola, dispečer).

# Výklad pojmov

1. **„Objednávateľ“** je orgán verejnej správy , ktorý je povinný podľa ZCD organizovať a zabezpečovať dopravnú obslužnosť územia kraja v pravidelnej prímestskej autobusovej doprave, resp. ním poverený subjekt.

Objednávateľom je:

Názov: Banskobystrický samosprávny kraj

Sídlo: Námestie SNP č. 23, 974 01 Banská Bystrica

IČO: 37828100

Zriadený: zákonom NR SR č. 302/2001 Z. z. o samospráve vyšších územných celkov v znení neskorších predpisov

1. **„Dopravca“** je prevádzkovateľ pravidelnej prímestskej autobusovej dopravy v rozsahu podľa tohto Prepravného poriadku BBSK, ktorý má platné povolenie na prevádzkovanie osobnej cestnej dopravy, vydané v súlade s príslušnými predpismi Slovenskej republiky.

Dopravcom je:

Obchodné meno: BUDE DOPLNENÉ

Sídlo: BUDE DOPLNENÉ

IČO: BUDE DOPLNENÉ

Registrácia: BUDE DOPLNENÉ

1. **„cestujúci“** je fyzická osoba, ktorá využíva služby osobnej cestnej dopravy, konkrétne pravidelnej prímestskej autobusovej dopravy, poskytované Dopravcom a na tento účel je s Dopravcom povinná uzatvoriť prepravnú zmluvu.
2. **„pravidelná prímestská autobusová doprava"** je regionálna doprava, ktorou sa zabezpečuje preprava cestujúcich vozidlom v presne určených intervaloch po presne určených trasách, pričom cestujúci nastupujú a vystupujú na vopred určených zastávkach. Zastávky obsluhované Dopravcom spojmi na základe výkonov vo verejnom záujme sú vyhlásené Objednávateľom za zastávky na znamenie.
3. **„preprava“** podľa tohto Prepravného poriadku BBSK je premiestnenie osôb, ich batožiny a autobusových zásielok prostredníctvom vozidiel Dopravcu.
4. **„prepravná zmluva“** je zmluva o preprave osôb, ktorú na účely vykonania prepravy osoby uzatvárajú Dopravca a cestujúci. Prepravná zmluva je uzatvorená akceptáciou tohto Prepraveného poriadku BBSK cestujúcim, za ktorú sa považuje zakúpenie cestovného lístka.
5. **„cestovný lístok“ alebo spolu s batožinovým cestovným lístkom aj ako „prepravný doklad“** je doklad potvrdzujúci zaplatenie cestovného za prepravu a uzatvorenie prepravnej zmluvy. Prepravný doklad môže Dopravca vydať ako papierový alebo elektronický doklad. Prepravný doklad v obsahuje najmä obchodné meno dopravcu, jeho identifikačné číslo a daňové identifikačné číslo, príp. identifikačné číslo pre DPH, dátum a čas výdaja prepravného dokladu číslo linky a spoja, poradové číslo, cenu zaplateného cestovného bez DPH, sadzbu DPH, cenu zaplateného cestovného vrátane DPH, druh (napr. obyčajné cestovné) cestovného a rozsah[[1]](#footnote-1) (t. j. počet osôb), na ktorý bol vydaný prepravný doklad, úsek (t. j. nástupnú a výstupnú zastávku). Vzory prepravných dokladov tvoria prílohu 1 tohto Prepravného poriadku BBSK.
6. **„cestovné“** je výška úhrady za prepravu cestujúceho na danej linke/spoji. Cestovné musí byť vydané v súlade s Tarifou BBSK a jej cenníkom. Ako doklad o zaplatení cestovného slúži cestovný lístok.
7. **„dovozné“** je výška úhrady za prepravu batožiny na danej linke/spoji, ak jej druh, povaha, rozmery alebo hmotnosť podliehajú spoplatneniu v súlade s Tarifou BBSK a jej cenníkom. Ako doklad o zaplatení dovozného slúži cestovný batožinový lístok.
8. **„Tarifa BBSK“** je samostatný dokument, ktorý upravuje najmä sadzby základného cestovného, príplatkov a zliav z neho a ďalších úhrad spojených s prepravou cestujúcich, ich batožín, drobných živých spoločenských zvierat, autobusových zásielok ako aj podmienky Objednávateľa, za ktorých sa sadzby uplatňujú.
9. **„Cestovný poriadok“** je dokument, upravujúci časy odchodov a príchodov jednotlivých autobusových liniek.
10. **„prevádzková povinnosť“** dopravcu je povinnosť vykonávať pravidelnú prímestskú autobusovú dopravu v súlade s dopravnou licenciou, Cestovným poriadkom a so zmluvou o poskytovaní prepravných služieb vo verejnom záujme.
11. **„prepravná povinnosť“** je povinnosť Dopravcu uzatvoriť zmluvu o preprave osôb s každým cestujúcim pripraveným na zastávke na trase autobusovej linky v čase odchodu autobusu podľa cestovného poriadku; to neplatí, ak je vyčerpaná kapacita vozidla podľa osvedčenia o evidencii, cestujúci nie je podľa Prepravného poriadku BBSK spôsobilý na prepravu alebo prepravu na trase autobusovej linky dočasne znemožňuje aktuálny technický stav, priepustnosť cesty alebo bezpečnosť a plynulosť cestnej premávky.
12. **„tarifná povinnosť“** je povinnosť Dopravcu prepravovať cestujúcich podľa Tarify BBSK a vydať cestujúcemu prepravný doklad.
13. **„zdravotne postihnutá osoba"** alebo **„osoba so zníženou pohyblivosťou"** je akákoľvek osoba, ktorej pohyblivosť pri využívaní dopravy je znížená v dôsledku akéhokoľvek telesného postihnutia (zmyslového, pohybového, trvalého alebo dočasného), duševného postihnutia a v dôsledku veku.
14. **„vodiaci pes“** je všeobecný výraz pre psa, ktorý je špeciálne vycvičený (vodiaci, asistenčný a signalizačný pes) na určitý druh pomoci osobám s telesným či duševným postihnutím.
15. **„zrušenie“** je neuskutočnenie služby pravidelnej prímestskej autobusovej dopravy, ktorá bola pôvodne naplánovaná.
16. **„meškanie“** je časový rozdiel medzi časom plánovaného odchodu spoja pravidelnej prímestskej autobusovej dopravy podľa zverejneného Cestovného poriadku a časom jeho skutočného odchodu.
17. **„linka“** je súbor spojov Dopravcu vykonávaných na totožnej trase alebo viacerých trasách so súbežným úsekom, pričom na každom spoji tejto linky platia u Dopravcu rovnaké prepravné a tarifné podmienky.
18. **„spoj“** je spojenie dvoch alebo viacerých zastávok v presne uvedenom čase, priestore a trvaní prepravy konkrétnej linky určený Cestovným poriadkom. Pri linke obsahujúcej viacero rôznych spojov môžu byť uvedené pre cestujúcu verejnosť odlišné podmienky prepravy pre každý spoj. Tieto sú vyznačené priamo v Cestovnom poriadku danej linky.
19. **„sankcia“** je vyčíslenie nároku Dopravcu voči osobe, ktorá porušila niektoré z ustanovení Prepravného poriadku a Tarify BBSK pri preprave. Výška tohto nároku Dopravcu na zaplatenie závisí od konkrétneho priestupku.

# Druh a rozsah autobusovej dopravy

1. Podľa tohto Prepravného poriadku BBSK prevádzkuje a vykonáva Dopravca druh autobusovej dopravy a rozsah dopravných služieb:
   1. pravidelná prímestská autobusová doprava (ďalej len „PAD“).
2. PAD sa vykonáva na uspokojenie prepravných potrieb osôb ako pravidelne opakovaná preprava cestujúcich po vopred určenej trase dopravnej cesty s určenými zastávkami na nastupovanie a vystupovanie cestujúcich, ktorých Dopravca prepravuje podľa Prepravného poriadku, Tarify BBSK a Cestovného poriadku. Súčasťou PAD je preprava batožiny, a drobných živých spoločenských zvierat, ktorých prepravu Objednávateľ v tomto Prepravnom poriadku BBSK výslovne nezakazuje.
3. Dopravca poskytuje cestujúcim aj ďalšie služby spojené s prepravou osôb uvedené v tomto Prepravnom poriadku BBSK, najmä služby súvisiace s:
4. právami cestujúcich,
5. nárokmi cestujúcich z prípadne spôsobenej škody,
6. právami z neuskutočnenej alebo nedokončenej prepravy,
7. osobitnými právami vybranej skupiny cestujúcich,
8. uplatňovaním práv cestujúcich u Dopravcu.

# Zmluva o preprave osôb

1. Zmluva o preprave osôb (ďalej len „prepravná zmluva“) je uzavretá uhradením cestovného, dovozného podľa príslušnej Tarify BBSK cestujúcim.
2. Potvrdením o uzavretí prepravnej zmluvy a dokladom o zaplatení cestovného, dovozného je prepravný doklad.
3. Nastúpením do vozidla cestujúci vyjadruje svoj neodvolateľný súhlas so všetkými podmienkami prepravy obsiahnutými v tomto Prepravnom poriadku BBSK a Tarife BBSK.

# Povinnosti dopravcu

1. Všeobecné povinnosti dopravcu sú:
2. prevádzkovať cestnú dopravu podľa Prepravného poriadku BBSK,
3. označiť každé prevádzkované vozidlo svojím obchodným menom; to sa nevzťahuje na zahraničného dopravcu[[2]](#footnote-2),
4. zabezpečiť technickú základňu vybavenú na prevádzku, údržbu, technickú kontrolu, parkovanie a garážovanie vozidiel a na starostlivosť o osádky vozidiel, o cestujúcich v rozsahu poskytovaných dopravných služieb,
5. zabezpečiť, aby v každom prevádzkovanom vozidle bol doklad o udelenej dopravnej licencii na konkrétnu linku,
6. zabezpečiť, aby prevádzkované vozidlá parkovali a garážovali v priestoroch technickej základne alebo v priestoroch určených obcou na tento účel,
7. zamestnávať ako vedúceho dopravy len osobu, ktorá má osvedčenie o odbornej spôsobilosti; ak ide o osobu z iného členského štátu, uznanú odbornú kvalifikáciu a ak ide o cudzinca z tretieho štátu, aj osvedčenie vodiča a pracovné povolenie,
8. zamestnávať len takých vodičov, ktorí absolvovali povinnú základnú kvalifikáciu alebo pravidelný výcvik, ak takej povinnosti podľa osobitného predpisu[[3]](#footnote-3) podliehajú,
9. oznámiť dopravnému správnemu orgánu (v jednej osobe s Objednávateľom), osobu, ktorú vymenoval za vedúceho dopravy, alebo zmenu v osobe vedúceho dopravy, zmenu údaja evidovaného vo vnútroštátnom elektronickom registri prevádzkovateľov cestnej dopravy, a ak ide o právnickú osobu, aj zmenu osoby, ktorá je jej štatutárnym orgánom alebo členom jej štatutárneho orgánu, a to do 15 dní od zmeny,
10. byť poistený pre prípad zodpovednosti za škodu spôsobenú prevádzkovaním cestnej dopravy a činnosťou osádok vozidiel cestujúcim, odosielateľom, príjemcom vecí a tretím osobám.
11. Dopravca je ďalej povinný:
12. plniť prepravnú (čl. II ods. 13 Prepravného poriadku BBSK), prevádzkovú (čl. II ods. 12 Prepravného poriadku BBSK) a tarifnú (čl. II ods. 14 Prepravného poriadku BBSK) povinnosť,
13. počas prevádzkovania pravidelnej dopravy na autobusovej linke mať uzatvorenú s vlastníkmi, správcami alebo nájomcami autobusových staníc, na ktorých má podľa dopravnej licencie zastávku, zmluvu o úhrade za služby súvisiace s užívaním autobusovej stanice s vymedzením podmienok užívania, ak podmienky využívania priestorov a poskytovania služieb vrátane cenníka boli zverejnené,
14. zverejniť Tarifu BBSK na svojom webovom sídle a zabezpečiť, aby sa aspoň základné údaje (v podobe Tarifných podmienok BBSK) sprístupnili verejnosti v Cestovnom poriadku a ak je to možné, aj v priestoroch autobusovej stanice a vo vozidlách, aby osádka vozidla a revízori boli schopní informovať cestujúcich o sadzbách a ostatných cenách pred začatím prepravy a počas nej,
15. zverejniť Cestovný poriadok a jeho zmenu v dostatočnom predstihu najneskôr 10 dní pred začiatkom jeho platnosti (neskôr len v prípade písomného pokynu dopravného správneho orgánu v jednej osobe s Objednávateľom, spravidla v mimoriadnej situácii), na svojom webovom sídle, na autobusových staniciach a zastávkach, prípadne aj iným vhodným spôsobom,
16. používať vozidlá v predpísanom technickom stave,
17. zreteľne označiť oprávnené osoby, ktoré majú právo dávať cestujúcim pokyny na zachovanie bezpečnosti a plynulosti dopravy, t. j. vodič vozidla, dispečer, revízor, prípadne iná osoba (ďalej len „oprávnené osoby Dopravcu“),
18. starať sa v čo najvyššej možnej miere o bezpečnosť, pohodlie a nerušenú prepravu cestujúcich, batožiny a drobných živých spoločenských zvierat v súlade s týmto Prepravným poriadkom BBSK,
19. zabezpečiť počas jazdy primerané vetranie, resp. vykúrenie vozidla,
20. v prípade dopravnej nehody sa bezodkladne postarať o bezpečnosť cestujúcich a zabezpečiť im čo najvyššie pohodlie v súlade s týmto Prepravným poriadkom BBSK,
21. zabezpečiť prístupnosť Prepravného poriadku, Tarify BBSK, Cestovných poriadkov, ako aj ďalších informácií potrebných pre cestujúcich v sídle Dopravcu, na webovom sídle Dopravcu a v informačných kanceláriách Dopravcu.
22. zabezpečiť na všetkých trvalo zriadených zastávkach, na ktorých má Dopravca najviac autobusových spojov, ak sa dopravcovia nedohodli inak, umiestnenie označníka, na ktorom je uvedené označenie a názov zastávky, číslo alebo iné označenie autobusovej linky, uverejnenie údajov o príchode jednotlivých spojov na zastávku a ich odchode zo zastávky formou zastávkového cestovného poriadku, zároveň udržiavať vlastné zastávky, autobusové čakárne, prístrešky pre cestujúcich v prevádzkyschopnom stave a čisté, ako aj stavebne ich bezbariérovo upraviť pre cestujúcich so zdravotným postihnutím a cestujúcich so zníženou pohyblivosťou,
23. potvrdiť v cieľovej zastávke na požiadanie cestujúceho dĺžku meškania spoja, ak spoj meškal viac ako 20 minút, ak spoj nešiel vôbec, vydať o tom potvrdenie na príslušnom pracovisku Dopravcu.

# Práva dopravcu

1. Dopravca je oprávnený prednostne prijať na prepravu cestujúceho, pre ktorého je podľa Prepravného poriadku BBSK vyhradené miesto vo vozidle, teda zdravotne postihnuté osoby, osoby so zníženou pohyblivosťou, staršie osoby, tehotné ženy, rodičov s malými deťmi.
2. Dopravca je oprávnený požadovať od cestujúcich úhradu prepravného dokladu za vykonanie prepravy vo výške v súlade s príslušnou Tarifou BBSK a vo forme podľa tohto Prepravného poriadku BBSK.
3. Dopravca je oprávnený prostredníctvom oprávnenej osoby Dopravcu dávať pokyny a príkazy cestujúcim na účel zaistenia ich bezpečnosti alebo bezpečnosti a plynulosti cestnej premávky, ktorí sú povinní ich uposlúchnuť.
4. Dopravca je oprávnený prostredníctvom oprávnenej osoby Dopravcu odmietnuť prepravu cestujúceho a vylúčiť cestujúceho z prepravy v zmysle ustanovení čl. X.
5. V prípadoch podľa ods. 4 tohto článku je Dopravca oprávnený prerušiť vykonávanú prepravu až do okamihu opustenia vozidla cestujúcim, ktorého konanie oprávňuje Dopravcu odmietnuť prepravu cestujúceho. Cestujúci, ktorý bol v súlade s ods. 4 tohto článku vylúčený z prepravy, nemá nárok na náhradu cestovného, dovozného za nevykonanú časť prepravy ani na vrátenie zaplateného cestovného, dovozného, okrem výnimky, kedy bol z prepravy vylúčený neprávom, čo cestujúci náležite preukáže a požiada o vrátanie cestovného, dovozného v zmysle ustanovení čl. XVI tohto Prepravného poriadku BBSK.
6. Dopravca je oprávnený prostredníctvom poverených osôb, t. j. osôb oprávnených Dopravcom, ktoré svoje poverenie preukazujú preukazom alebo odznakom s označením Dopravcu – revízorov, ktorých vzor je uvedený v prílohe 2 tohto Prepravného poriadku BBSK kedykoľvek počas výkonu prepravy skontrolovať úhradu cestovného a dovozného cestujúcim.
7. V prípade, že cestujúci neuhradil cestovné, resp. dovozné zakúpením prepravného dokladu v súlade s týmto Prepravným poriadkom BBSK, resp. sa nepreukázal platným prepravným dokladom alebo platným preukazom na zľavu pri kontrole prepravných dokladov, má Dopravca právo požadovať od Cestujúceho uhradenie cestovného, dovozného podľa príslušnej Tarify BBSK a sankčnej úhrady. Výšku sankčnej úhrady stanovuje Tarifa BBSK.
8. Dopravca je oprávnený požadovať od Cestujúceho, ktorý neuhradil cestovné, dovozné a sankčnú úhradu na mieste kontroly, jeho osobné údaje pre účely vymáhania úhrady cestovného, dovozného a sankčnej úhrady zo strany Dopravcu. Ak ide o maloletého, zisťujú sa identifikačné údaje aj o jeho zákonnom zástupcovi.

# Povinnosti cestujúceho

1. Cestujúci je povinný správať sa tak, aby nenarúšal bezpečnú, pokojnú a pohodlnú prepravu ostatných cestujúcich, nepoškodzoval vozidlo a zariadenia Dopravcu alebo Objednávateľa slúžiace cestujúcim, neznečisťoval vozidlo a priestory Dopravcu určené cestujúcim a neobťažoval ostatných cestujúcich a osádku vozidla. Cestujúcim nie je dovolené:
2. prihovárať sa vodičovi počas jazdy,
3. pískať, spievať, hlučno sa správať alebo hrať na hudobnom nástroji vo vozidle (tiež púšťať reprodukovanú hudbu a reč),
4. otvárať dvere vozidla a vyhadzovať z vozidla odpadky a iné predmety,
5. fajčiť vo vozidle a v zariadeniach určených pre potrebu cestujúcich,
6. nastupovať do vozidla, ktoré je plne obsadené alebo ktoré vodič vyhlásil za obsadené,
7. zdržiavať sa v priestore vyhradenom pre vodiča.
8. Ďalej je cestujúci povinný:
9. poslúchnuť pokyny a príkazy oprávnenej osoby Dopravcu, ktoré smerujú k zaisteniu jeho bezpečnosti a bezpečnosti ostatných cestujúcich alebo bezpečnosti a plynulosti cestnej premávky,
10. nastupovať do vozidla a vystupovať z neho iba na zastávkach a keď vozidlo stojí a oprávnená osoba Dopravcu dá na to pokyn,
11. nastupovať a vystupovať mimo zastávky možno iba na pokyn oprávnenej osoby Dopravcu,
12. zaplatiť cestovné, dovozné s použitím platidla v primeranej hodnote podľa platnej Tarify BBSK v hotovosti, prostredníctvom dopravnej karty s dostatočným kreditom, bankovej platobnej karty. Pri platbe v hotovosti je cestujúci povinný platiť cestovné, dovozné platidlom max. v hodnote 5-násobku výšky cestovného, dovozného, toto obmedzenie však neplatí pri platbe bankovkami v nominálnej hodnote do 10,- €,
13. zaplatiť v prípade nefunkčnosti odbavovacieho zariadenia alebo čipovej karty cestovné, dovozné za precestovaný úsek v hotovosti bez nároku na zľavu, ktorú by mal pri platbe z čipovej karty,
14. na výzvu oprávnenej osoby Dopravcu preukázať sa platným prepravným dokladom a zaplatiť obyčajné cestovné a sankčnú úhradu, ak sa pri kontrole nemôže preukázať platným prepravným dokladom. Ak sa cestujúci pri kontrole nemôže preukázať platným prepravným dokladom a nemôže zaplatiť ihneď obyčajné cestovné a sankčnú úhradu, je povinný poskytnúť osobné údaje potrebné pre účely vymáhania cestovného a ďalších úhrad podľa Tarify BBSK,
15. preukázať sa na výzvu oprávnenej osoby Dopravcu preukazom totožnosti a umožniť Dopravcovi si zaznamenať jeho osobné údaje pre účely uplatňovania náhrady škody zo strany Dopravcu v prípade, že cestujúci svojim konaním spôsobí škodu na majetku Dopravcu alebo Objednávateľa a túto nahradiť v súlade s ustanoveniami § 420 zákona č. 70/1983 Zb., Občianskeho zákonníka (ďalej len „OZ“) a Tarify BBSK,
16. pripútať sa na sedadle, ktoré je vybavené bezpečnostným pásom,
17. držať sa rukoväte, madla alebo inej časti interiéru vozidla k tomu slúžiaceho a to takým spôsobom, aby počas jazdy v prípade náhlej zmeny rýchlosti alebo smeru jazdy vozidla bolo v maximálne možnej miere zabránené úrazom,
18. uložiť batožinu tak, aby nepoškodila interiér a zariadenie Dopravcu alebo Objednávateľa, odevy a iné batožiny ostatných cestujúcich, resp. nespôsobila ujmu na zdraví žiadnemu z cestujúcich nielen počas státia a jazdy, ale aj pri náhlom brzdení a iných okolnostiach, ktoré sa môžu vyskytnúť v cestnej premávke. Za takto spôsobenú škodu zodpovedá cestujúci v plnom rozsahu,
19. dodržiavať v priestore autobusovej stanice, zastávky, prístrešku, interiéri vozidla čistotu a poriadok,
20. nefajčiť v priestore autobusovej stanice, zastávky alebo prístrešku,
21. cestujúci je povinný si pri zakúpení prepravného dokladu tento odkontrolovať, predovšetkým údaje o čase, cene prepravného dokladu, poskytnutej zľave, a ostatné údaje podľa jeho požiadaviek. V prípade nezhody musí tento prepravný doklad bezodkladne po zakúpení a odchodom vozidla zo zastávky reklamovať u vodiča. Zistené reklamácie mimo pokladne vodiča sa neuznávajú.

(3) Cestujúci zodpovedá za správnosť údajov a platnosť osobných dokladov, vrátane preukazu na zľavu na cestovnom, v celom rozsahu.

# Práva cestujúceho

1. Prepravnou zmluvou vzniká cestujúcemu právo, aby ho Dopravca prepravil do miesta určenia bezpečne, riadne a včas v súlade s týmto Prepravným poriadkom BBSK.
2. Osoba mladšia ako 6 rokov nie je oprávnená cestovať bez sprievodu osoby staršej ako   
   10 rokov. Ak cestuje osoba staršia ako 10 rokov, považuje sa za rozumovo a vôľovo dostatočne vyspelú na uzatvorenie prepravnej zmluvy.
3. Cestujúci má právo na prepravu batožiny, a ak to umožňujú prepravné podmienky, aj drobných živých spoločenských zvierat prepravovaných spolu s cestujúcim podľa tohto Prepravného poriadku BBSK.
4. Cestujúci má právo na informácie o podmienkach prepravy, ktoré mu je povinná poskytnúť oprávnená osoba Dopravcu.
5. Ak nie je ďalej ustanovené inak, platí, že ak sa niektorý spoj zruší alebo ak sa preprava na ňom preruší alebo zastaví, cestujúci s platným prepravným dokladom má prednostné právo na náhradnú prepravu do zastávky, po ktorú zaplatil cestovné, resp. dovozné, iným spojom tej istej autobusovej linky alebo iným spojom inej autobusovej linky Dopravcu. Ak to nie je možné v ten istý deň, cestujúci má právo na bezplatnú prepravu späť do východiskovej zastávky a na vrátenie cestovného, resp. dovozného v zmysle ustanovení čl. XVI tohto Prepravného poriadku BBSK.
6. Cestujúci je oprávnený nastupovať a vystupovať len tými dverami, ktoré sú určené na nastupovanie alebo vystupovanie.

# Práva osôb so zdravotným postihnutím a zníženou pohyblivosťou

1. Osoba so zdravotným postihnutím, resp. so zníženou pohyblivosťou má právo na vyhradené miesto vo vozidle Dopravcu.
2. Nevidiace a nepočujúce osoby sa prepravujú bezplatne.
3. Zdravotne postihnuté osoby, ktoré na pomoc používajú vodiaceho psa, majú právo na prepravu spolu s vodiacim psom, označeným pre tento účel postrojom bielej farby s červeným krížom alebo bezpečnostnými oranžovými pruhmi. Vodiaci pes sa prepravuje bezplatne.
4. Ak nie je ďalej uvedené inak, Dopravca nie je oprávnený odmietnuť vydať alebo inak poskytnúť prepravný doklad, alebo nastúpiť osobe z dôvodu akéhokoľvek zdravotného postihnutia alebo zníženej pohyblivosti a nie je oprávnený požadovať za prepravné doklady zdravotne postihnutých osôb a osôb so zníženou pohyblivosťou dodatočné príplatky.
5. Dopravca môže odmietnuť vydať alebo inak poskytnúť prepravný doklad, alebo nastúpiť osobe z dôvodu zdravotného postihnutia alebo zníženej pohyblivosti:
   1. aby splnil príslušné bezpečnostné požiadavky ustanovené medzinárodným právom, právom Únie alebo vnútroštátnym právom alebo aby splnili zdravotné a bezpečnostné požiadavky ustanovené príslušnými orgánmi,
   2. ak konštrukcia vozidla alebo infraštruktúra vrátane vybavenia autobusových zastávok a staníc fyzicky znemožňujú nástup, výstup alebo prepravu zdravotne postihnutej osoby alebo osoby so zníženou pohyblivosťou bezpečným alebo z hľadiska prevádzky uskutočniteľným spôsobom.
6. Ak Dopravca odmietne vydať alebo inak poskytnúť prepravný doklad alebo nastúpiť osobe z dôvodu zdravotného postihnutia alebo zníženej pohyblivosti na základe dôvodov uvedených v ods. 4 tohto článku, táto osoba môže požiadať, aby ju sprevádzala iná osoba, ktorú si sama zvolí a ktorá je schopná poskytnúť pomoc, ktorú zdravotne postihnutá osoba alebo osoba so zníženou pohyblivosťou vyžaduje, aby sa prestali uplatňovať dôvody uvedené v ods. 4 tohto článku. Takáto sprevádzajúca osoba sa prepravuje bezplatne a podľa možností sa usadí vedľa zdravotne postihnutej osoby alebo osoby so zníženou pohyblivosťou.
7. Ak Dopravca uplatňuje ods. 4 tohto článku, bezodkladne informuje zdravotne postihnutú osobu alebo osobu so zníženou pohyblivosťou o dôvodoch jeho uplatnenia a na základe jej žiadosti písomne informuje dotknutú osobu do piatich pracovných dní odo dňa požiadania.
8. Dopravca a správcovia autobusových staníc zodpovedajú za stratu alebo poškodenie invalidných vozíkov, iného vybavenia na zabezpečenie pohyblivosti alebo asistenčných zariadení. Škodu za stratu alebo poškodenie nahradí Dopravca alebo správca autobusovej stanice zodpovedný za danú stratu alebo poškodenie.
9. V prípade potreby Dopravca vynaloží maximálne úsilie na rýchle poskytnutie dočasnej náhradnej pomôcky alebo zariadenia. Technické a funkčné vlastnosti invalidných vozíkov, iného vybavenia na zabezpečenie pohyblivosti alebo asistenčných zariadení sú podľa možností podobné tým, ktoré sa stratili alebo poškodili.

# Vylúčenie osôb z prepravy

1. Oprávnená osoba Dopravcu je oprávnená z prepravy vylúčiť cestujúceho, ak:
2. cestujúci odmietne uhradiť požadované cestovné, dovozné alebo sa pri kontrole prepravných dokladov nepreukáže platným prepravným dokladom alebo platným preukazom na zľavu, prípadne za týmto účelom neuhradí sankčnú úhradu v zmysle Tarify BBSK,
3. správanie cestujúceho vzbudzuje obavu o bezpečnosť, život, zdravie vodiča alebo ostatných cestujúcich,
4. cestujúci znečisťuje alebo poškodzuje vozidlo Dopravcu a zariadenia Dopravcu alebo Objednávateľa opakovane aj po uhradení sankčnej úhrady v zmysle Tarify BBSK,
5. cestujúci má v úmysle prepraviť batožinu alebo zviera, ktorých preprava je v zmysle ustanovení čl. XIII ods.18 vylúčená,
6. cestujúci vo vozidle fajčí, konzumuje alkoholické nápoje, alebo existuje podozrenie, že cestujúci je pod vplyvom alkoholu, návykových alebo psychotropných látok,
7. cestujúci svojim hlasovým prejavom, pískaním, reprodukovaním hudby, iných zvukov alebo inými prejavmi pôsobí rušivo na vodiča alebo ostatných cestujúcich,
8. cestujúci akýmkoľvek iným spôsobom ohrozuje plynulosť alebo bezpečnosť dopravy, najmä vstupovaním do priestoru vodiča, nastupovaním alebo vystupovaním z vozidla mimo určenej zastávky alebo iným nevhodným konaním,
9. cestujúci prepravuje batožinu, ktorá nespĺňa podmienky Objednávateľa pre pohodlnú a bezpečnú prepravu bez ostatných rušivých vplyvov (znečistenie, zápach, hluk, presakujúce tekutiny, a pod.),
10. cestujúci napriek upozorneniu oprávnenej osoby Dopravcu nerešpektuje akékoľvek ustanovenie tohto Prepraveného poriadku BBSK.
11. Vylúčenie z prepravy po začatí cesty treba uskutočniť tak, aby sa neohrozilo zdravie alebo bezpečnosť cestujúceho vylučovanej z prepravy. Vylúčiť z prepravy osobu mladšiu ako   
    15 rokov mimo obvodu obce je neprípustné.
12. Oprávnená osoba Dopravcu rozhodne s ohľadom na bezpečnosť a plynulosť prepravy, cestnej premávky ako aj ostatných cestujúcich a majetku Dopravcu alebo Objednávateľa, na ktorom mieste a čase bude cestujúci podľa tohto článku vylúčený z prepravy. V prípade mimoriadnych bezpečnostných opatrení je oprávnená osoba Dopravcu oprávnená vylúčiť cestujúceho z vozidla a prepravy aj mimo autobusovej zastávky.
13. Cestujúci, ktorý bol z prepravy vylúčený neprávom, po náležitom preukázaní sa cestujúcim, má právo na vrátenie cestovného, prípadne dovozného v zmysle ustanovení čl. XVI tohto Prepravného poriadku BBSK.

# Prepravné doklady

1. Potvrdením o uzatvorení prepravnej zmluvy a o zaplatení cestovného, dovozného je prepravný doklad v papierovej alebo elektronickej podobe. Prepravný doklad obsahuje náležitosti uvedené v čl. II ods. 7, vzory prepravných dokladov sú uvedené v prílohe 1.
2. Druhy prepravných dokladov a sadzby cestovného, dovozného určuje Tarifa BBSK. Prepravný doklad vydáva vodič pri vstupe do vozidla, prípadne je ich možné zakúpiť iným preukázateľným spôsobom (aplikácia, e-shop, a pod.) a pri vstupe do vozidla sa náležite preukázať vodičovi už zakúpeným prepravným dokladom.
3. V prípade prepravného dokladu zakúpeného elektronickou formou je cena cestovného, dovozného odrátaná z vydanej platnej čipovej karty, resp. platobnej alebo inej karty.
4. Cestujúci musí mať pri sebe platný prepravný doklad po celý čas prepravy i v okamihu vystúpenia z vozidla, v prípade jeho straty alebo poškodenia sa náhrada neposkytuje.
5. V PAD Dopravca vydáva cestovné lístky na jednotlivú cestu – jednorazové cestovné lístky.
6. Jednorazový cestovný lístok je prenosný až do začatia prepravy.
7. Cestovným lístkom na jednotlivú cestu prislúcha základné, zľavnené, osobitné, režijné, prípadne iné cestovné.
8. Právo na zľavu zo zľavneného, osobitného, režijného, prípadne iného cestovného ustanovuje Tarifa BBSK.
9. Ak Dopravca má pochybnosti o splnení podmienok pre poskytnutie zľavy cestovného, je oprávnený požadovať od žiadateľa ďalšie doklady, pokiaľ sa právo na zľavu nepreukáže, Dopravca je oprávnený poskytnutie zľavy odoprieť. Ak cestujúci hrubo alebo opätovne porušil ustanovenie tohto Prepravného poriadku, Tarify BBSK o získaní zľavy cestovného, Dopravca mu môže odmietnuť potvrdenie preukazu na zľavu z cestovného až na dobu jedného roka.
10. Cestujúci, ktorý v ceste pokračuje tým istým spojom za zastávku, do ktorej má platný prepravný doklad, je povinný si bez vyzvania zaobstarať prepravný doklad na ďalšiu cestu, a to najneskoršie pred odchodom z tejto zastávky.
11. Cestovný lístok sa môže vydať len na prepravu do zastávky uvedenej v Cestovnom poriadku použitého spoja.
12. Výška cestovného, dovozného vyznačená na prepravnom doklade musí súhlasiť s cenou zaplateného cestovného, dovozného.
13. Oprávnená osoba Dopravcu odovzdá cestujúcemu batožinu, ak sa cestujúci preukáže batožinovým lístkom príslušnej batožiny.

# Kontrola prepravných dokladov

1. Kontrolu prepravných dokladov vykonáva oprávnená osoba Dopravcu.
2. Kontrola prepravných dokladov sa vykonáva priamo vo vozidle.
3. Cestujúci je povinný na vyzvanie oprávnenej osoby Dopravcu kedykoľvek počas prepravy, a to aj v okamihu vystúpenia, predložiť ku kontrole platný prepravný doklad a prípadne aj preukaz/čipovú kartu nároku na zľavu z príslušného cestovného, dovozného.
4. Cestujúci, ktorý sa na vyzvanie v zmysle čl. XII ods. 3 nemôže preukázať platným prepravným dokladom, je povinný zaplatiť Dopravcovi okrem cestovného, dovozného aj sankčnú úhradu v zmysle Tarify BBSK.
5. Ak cestujúci nezaplatí požadované cestovné, dovozné a sankčnú úhradu oprávnenej osobe dopravcu priamo vo vozidle, je povinný poskytnúť oprávnenej osobe Dopravcu svoje osobné údaje (doklad totožnosti, v prípade neplnoletého cestujúceho totožnosť jeho zákonného zástupcu) potrebné na vymáhanie cestovného, dovozného a sankčnej úhrady. Pokiaľ cestujúci nemôže alebo nechce preukázať svoje osobné údaje (nemá doklad totožnosti alebo sa odmieta preukázať), je povinný strpieť potrebný čas a úkony spojené s privolaním polície a zistením jeho totožnosti. Všetky úkony spojené s výkonom kontroly prepravných dokladov, vrátane úkonov spojených so zisťovaním totožnosti cestujúceho, sa vykonávajú priamo vo vozidle, prípadne je nutné postupovať v zmysle pokynov poverenej osoby Dopravcu, t. j. oprávnenej osoby Dopravcu.
6. Ak cestujúci nezaplatí požadované cestovné, dovozné a sankčnú úhradu, stráca právo na prepravu a môže byť z prepravy vylúčený. Vylúčením z prepravy pre nezaplatenie cestovného, dovozného a sankčnej úhrady nezaniká povinnosť cestujúceho príslušné čiastky Dopravcovi uhradiť.
7. Z výkonu prepravnej kontroly môže Dopravca vyhotoviť audiozáznam a cestujúci je povinný strpieť vyhotovenie takéhoto audiozáznamu. Audiozáznam sa spracúva a archivuje v súlade s príslušnými zákonmi[[4]](#footnote-4).

# Preprava batožiny cestujúceho

1. Cestujúci má právo na prepravu príručnej batožiny a v prípade, že to umožňujú kapacitné a prevádzkové podmienky, aj na prepravu cestovnej batožiny a drobných živých spoločenských zvierat.
2. Príručnú batožinu prepravuje Dopravca spoločne s cestujúcim, ktorý je oprávnený prepravovať vo vozidle najviac dva (2) kusy príručnej batožiny, ak vodič neurčí inak. Vzhľadom na to, že príručná batožina je po celú dobu prepravy prepravovaná spolu s cestujúcim, Dopravca nezodpovedá za jej stratu, poškodenie alebo odcudzenie, ibaže by poškodenie bolo spôsobené okolnosťami, ktoré majú pôvod v prevádzke.
3. Príručnou batožinou je vec, ktorú možno ľahko, rýchle a bezpečne naložiť a umiestniť vo vozidle, ak neohrozuje bezpečnosť a zdravie ostatných cestujúcich, a plynulosť prepravy a spĺňa nasledovné parametre:
4. má rozmery menšie ako 30 × 40 × 60 cm,
5. má tvar valca, ktorého dĺžka nepresahuje 150 cm a priemer 10 cm,
6. má tvar dosky, ktorej rozmery nepresahujú 80 × 100 cm,
7. hmotnosť súčasne nesmie presahovať 25 kg.
8. Detský kočík je možné prepravovať len s vedomím vodiča, v priestore vozidla je možné prepravovať najviac jeden detský kočík. Na prepravu sa prednostne príjme detský kočík s dieťaťom.
9. Príručná batožina sa prepravuje na mieste k tomu určenom tak, aby neohrozovala ani neobmedzovala vodiča ani ostatných cestujúcich.
10. Príručná batožina sa prepravuje bezplatne v zmysle Tarify BBSK.
11. Cestovná batožina sa prepravuje oddelene od cestujúceho, prípadne sa prepravuje spoločne s cestujúcim, ak o tom rozhodne vodič a cestujúci bude v takomto prípade zodpovedať za jej stratu, poškodenie alebo odcudzenie, ibaže by poškodenie bolo spôsobené okolnosťami, ktoré majú pôvod v prevádzke. Cestovná batožina je všetko, čo nie je príručnou batožinou a zároveň nie je vylúčené z prepravy v zmysle tohto článku ods. 18. Za oddelenú prepravu sa považuje preprava batožín uložených na mieste určenom Dopravcom mimo priestoru vozidla, určeného na prepravu cestujúcich alebo v tomto priestore, ale na takom mieste, že cestujúci nemá možnosť na svoju batožinu dohliadať.
12. Ako batožinu môže cestujúci vziať so sebou drobné živé spoločenské zvieratá, pokiaľ tomu nebránia osobitné predpisy, ak ich preprava nespôsobuje nepohodlie ostatných cestujúcich, neohrozuje ich zdravie alebo bezpečnosť a nemá vplyv na bezpečnosť a plynulosť prepravy. Zvieratá sa môžu prepravovať zásadne len v uzavretých klietkach, košoch alebo iných vhodných schránkach s nepriepustným dnom. Pre prepravu schránok so zvieratami platia ustanovenia o preprave batožín.
13. Bez schránky je možné prepravovať psa, ktorý má bezpečný náhubok a drží sa na krátkej vôdzke. V jednom vozidle sa smie prepravovať najviac jeden pes bez schránky. V čase dopravnej špičky alebo v prípade zaplnenia miest na sedenie môže byť preprava psa bez schránky odmietnutá. Ustanovenie tohto odseku s výnimkou prvej vety sa nevzťahuje na psov sprevádzajúcich zdravotne postihnuté osoby.
14. Dopravca je oprávnený prijať na prepravu bicykel, kolobežku ako cestovnú batožinu, ak to prepravné a prevádzkové podmienky dovoľujú. V prípade, že vozidlo nie je vybavené patričným zariadením na uloženie bicykla, kolobežky na prepravu v batožinovom priestore vozidla, Dopravca nenesie zodpovednosť za poškodenie bicykla, kolobežky.
15. Vodič vozidla určí, či sa batožina prepraví ako príručná batožina alebo ako cestovná batožina, mimo priestoru pre cestujúcich, prípadne spolu s cestujúcim. Ak vodič určí ako miesto prepravy batožiny batožinový priestor, je cestujúci povinný upozorniť na osobitnú povahu batožiny, najmä na jej obsah a hodnotu, a ak vyžaduje, aby sa s ňou určitým spôsobom zaobchádzalo alebo aby sa ukladala v určitej polohe. Cestujúci nie je oprávnený prepravovať v cestovnej batožine peniaze, šperky a iné cennosti v hodnote vyššej ako 300,- EUR.
16. Každú cestovnú batožinu vodič označí batožinovým lístkom. Ukladať a vyberať batožinu z batožinového priestoru môže len vodič, v prípade potreby s pomocou cestujúceho.
17. Cestujúci je povinný pred vybratím batožiny z batožinového priestoru predložiť vodičovi platný batožinový lístok. Vodič je oprávnený vydať cestujúcemu batožinu iba na základe predloženého platného batožinového lístku. Po vydaní batožiny vodič batožinový lístok znehodnotí.
18. Za prepravu cestovnej batožiny je cestujúci povinný zaplatiť dovozné vo výške určenej Tarifou BBSK. Dopravca je povinný vydať cestujúcemu doklad o zaplatení dovozného, batožinový cestovný lístok.
19. Ak existuje podozrenie, že batožina nespĺňa podmienky stanovené týmto Prepravným poriadkom alebo Tarifou BBSK, je vodič vozidla oprávnený presvedčiť sa v prítomnosti cestujúceho o obsahu batožiny. Ak cestujúci odmietne preskúmanie batožiny alebo ak sa pri jej preskúmaní zistí, že je z prepravy vylúčená, cestujúci je povinný vylúčené veci z vozidla odstrániť. Ak cestujúci neposlúchne pokyn vodiča na odstránenie vecí, odstránenie batožiny zabezpečí vodič. V takomto prípade môže vodič vylúčiť z ďalšej cesty bez nároku na vrátenie zaplateného cestovného a dovozného.
20. Dopravca zodpovedá za škodu, ktorá vznikla na cestovnej batožine prepravovanej oddelene od cestujúceho v čase od jej prevzatia do jej vydania po skončení prepravy cestujúceho. Ak bola škoda spôsobená cestujúcim, vadou batožiny, jej obalu alebo balenia, osobitnou povahou batožiny alebo okolnosťou, ktorú Dopravca nemohol odvrátiť, alebo preto, že cestujúci neupozornil vodiča na potrebu osobitného nakladania s batožinou, Dopravca za škodu nezodpovedá. Rovnako Dopravca nezodpovedá za škodu, ktorá vznikla na opustenej batožine.
21. Pri strate alebo zničení cestovnej batožiny prepravovanej oddelene od cestujúceho je Dopravca povinný nahradiť cenu, ktorú mala stratená alebo zničená batožina v čase, keď bola prevzatá na prepravu za základné dovozné, najviac však do výšky 332,- EUR za jeden kus batožiny. Okrem toho je povinný znášať dovozné, ktoré cestujúci zaplatil za stratenú alebo zničenú cestovnú batožinu.
22. Z prepravy sú vylúčené:
23. nebezpečné látky a predmety, ktoré svojimi vlastnosťami môžu spôsobiť výbušnosť, horľavosť, samozápalnosť, jedovatosť, infekčnosť, rádioaktívnosť, žieravosť, rakovinotvornosť a tým ohrozujú zdravie alebo život ľudí, zvierat,
24. veci, preprava ktorých je zakázaná právnymi predpismi alebo opatreniami orgánmi štátnej správy,
25. zbrane, s výnimkou strelných zbraní príslušníkov ozbrojených síl a policajného zboru,
26. veci, ktoré môžu ohroziť bezpečnosť alebo plynulosť prepravy alebo poškodiť, či znečistiť ostatných cestujúcich alebo vozidlo,
27. veci, ktoré svojím zápachom, odpudzujúcim vzhľadom alebo z iného dôvodu by mohli byť cestujúcim na ťarchu,
28. batožiny, ktorých celková váha presahuje 50 kg; vec dlhšia ako 300 cm s priemerom alebo uhlopriečkou väčšou ako 20 cm; vec tvaru dosky, ak jeden z rozmerov presiahne 150 cm.

# Straty a nálezy

1. Veci, ktoré sa nájdu po odchode všetkých cestujúcich z vozidla a opustenú batožinu odovzdá oprávnená osoba Dopravcu príslušnému zamestnancovi v sídle Dopravcu.
2. Ak sú medzi nájdenými vecami predmety osobnej povahy (osobné doklady, ceniny, peňaženky, šperky, mobilné telefóny, fotoaparáty, a i.), Dopravca je povinný ich bezodkladne doručiť na najbližší útvar policajného zboru.
3. Dopravca má právo predať ostatné veci, ktoré nikto nevyzdvihne, do 6 mesiacov. Ak o ich predaj pre ich bezcennosť nie je záujem, Dopravca zabezpečí na vlastné náklady ich likvidáciu. Ak ide o veci nebezpečnej povahy alebo o veci, ktoré podliehajú rýchlej skaze, môže ich Dopravca zlikvidovať bez dodržania uvedenej lehoty.
4. Ak sa o nájdené a už predané veci prihlási osoba, ktorá nepochybne preukáže, že nájdená vec jej patrila, Dopravca jej vyplatí výťažok z predaja po odpočítaní príslušného poplatku za uskladnenie a nákladov spojených s predajom.

# Mimoriadne udalosti počas prepravy

1. Mimoriadnou udalosťou sa rozumie nasledovné:
2. dopravná nehoda vozidla,
3. požiar vo vozidle,
4. úraz alebo náhle ochorenie, pri ktorom je ohrozený život alebo zdravie cestujúceho, zamestnanca Dopravcu alebo iných osôb,
5. nepredpokladané prerušenie dopravy, ktoré trvá dlhšie než 30 minút,
6. nepriaznivý vývoj epidemiologickej situácie,
7. vyhlásenie mimoriadnej situácie, núdzového stavu,
8. iná mimoriadna udalosť, pri ktorej sú ohrozené životy, zdravie cestujúcich, osádky vozidla alebo iných osôb.
9. Ak cestujúci zistí, že je ohrozená bezpečnosť, život a zdravie cestujúcich, je povinný na túto skutočnosť upozorniť vodiča.
10. Členovia osádky vozidla sú v prípade mimoriadnej udalosti povinní:
11. bezodkladne poskytnúť, v prípade potreby, podľa svojich schopností a možností postihnutej osobe potrebnú prvú pomoc a bezodkladne privolať záchrannú zdravotnú službu,
12. zastaviť vozidlo a vykonať opatrenia, aby nebola ohrozená bezpečnosť cestnej premávky na mieste mimoriadnej udalosti,
13. nahlásiť Dopravcovi, resp. Objednávateľovi, prípadne subjektu poverenému Objednávateľom, mimoriadnu udalosť a zotrvať na mieste do príchodu dopravného dispečera alebo iného oprávneného zástupcu Dopravcu,
14. urobiť potrebné opatrenia na ochranu majetku ohrozeného mimoriadnou udalosťou.
15. Cestujúci, ktorých život a zdravie nie sú mimoriadnou udalosťou ohrozené, sú povinní pomáhať členom osádky vozidla pri konaní podľa ods. 3 tohto článku.
16. Ak pri mimoriadnej udalosti došlo k úrazu, zraneniu, poškodeniu zdravia alebo usmrteniu osôb, k škode na vozidle alebo vybavení vozidla, resp. na inom majetku Dopravcu, Objednávateľa alebo cestujúcich, je dotknutá osoba povinná poskytnúť Dopravcovi všetky údaje potrebné na riadne prešetrenie mimoriadnej udalosti.
17. Dopravca zabezpečí náhradnú dopravu do cieľovej zastávky iným vozidlom bezodplatne.
18. Cestujúci, ktorí utrpeli v dôsledku osobitnej povahy dopravy zranenie, majú nárok na náhradu spôsobenej škody na zdraví v súlade s § 427 OZ v spojení s ustanoveniami zákona č. 437/2004 Z. z. o náhrade za bolesť a náhrade za sťaženie spoločenského uplatnenia a o zmene a doplnení zákona NR SR č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov (ďalej len „Zákon o náhrade“).
19. Pozostalí po zomrelých cestujúcich, ktorých smrť bola spôsobená osobitnou povahou prevádzky dopravy, majú v súlade s príslušnými aplikovateľnými ustanoveniami OZ právo na náhradu ujmy v prípade smrti, vrátane náhrady primeraných výdavkov na pohreb.
20. Cestujúci, ktorým v dôsledku osobitnej povahy dopravy vznikla škoda na prepravovanej príručnej, cestovnej batožine (prepravovanej neoddelene od cestujúceho), majú nárok na jej náhradu v súlade s § 311 ods. 1 v spojení s § 427-431 OZ. Ak cestujúcim vznikla škoda na prepravovanej cestovnej batožine (prepravovanej oddelene od cestujúceho), majú nárok na náhradu škody v zmysle ustanovení § 316-318 OZ.
21. Výška náhrady škody sa vypočíta v súlade s príslušnými ustanoveniami OZ a Zákona o náhrade.
22. Vodič vozidla má právo odmietnuť vykonanie prepravy po úseku cesty alebo trase, kde je predpoklad vzniku rizika pre ohrozenie zdravia cestujúcich ako aj majetku Dopravcu, Objednávateľa, cestujúcich a to pod vplyvom nevyhovujúcich poveternostných podmienok, zmeny kvality vozovky a jej prejazdnosti, ako aj iných okolností (napr. následky po inej dopravnej nehode, a pod.). Cestujúcim, po rozhodnutí osádky vozidla nevykonať prepravu alebo zvoliť iné náhradné riešenie pre zaistenie bezpečnosti cestujúcich a ochrany zdravia a majetku, nevzniká nárok na akékoľvek odškodnenie vo vzťahu k možným následkom nedodržania pôvodnej prepravnej zmluvy medzi cestujúcim a Dopravcom (čas príchodu do cieľa, a i.) podľa tohto Prepravného poriadku BBSK z dôvodu Vis Maior[[5]](#footnote-5), pričom povinnosťou vodiča vozidla je upozorniť na túto skutočnosť pred svojím rozhodnutím svojho nadriadeného.
23. Mimoriadna situácia alebo núdzový stav je vyhlásený ústrednými orgánmi štátnej správy.
24. Počas nepriaznivého vývoja epidemiologickej situácie, mimoriadnej situácie, núdzového stavu je Dopravca oprávnený po dohode s Objednávateľom vyhlásiť ďalšie povinnosti cestujúceho nad rámec čl. VIII tohto Prepravného poriadku BBSK. Medzi tieto povinnosti patrí napríklad:
    1. nástup do vozidla a výstup z vozidla určenými dvermi,
    2. zákaz obsadzovať vybrané sedadlá,
    3. nosenie ochranných rúšok, rukavíc, prípadne iných podobných účinných ochranných prostriedkov,
    4. iné, tu nešpecifikované povinnosti.
25. Počas mimoriadnej situácie, núdzového stavu alebo nepriaznivej epidemiologickej situácie je Dopravca oprávnený po dohode s Objednávateľom dočasne pozastaviť predaj prepravných dokladov a dopĺňanie kreditu na čipové karty v hotovosti, tzn. prijímanie bankoviek a mincí.
26. Počas mimoriadnej situácie, núdzového stavu alebo nepriaznivej epidemiologickej situácie je Dopravca oprávnený nevziať k preprave, izolovať príp. vylúčiť z prepravy osobu, ktorá má viditeľné príznaky epidemiologickej choroby, alebo nerešpektuje povinnosti stanovené v tomto článku, príp. iné oznamy vydané Dopravcom v súvislosti s mimoriadnou situáciou, núdzovým stavom alebo epidémiou. Pokiaľ si to situácia vyžaduje, je Dopravca oprávnený požiadať o pomoc príslušníkov Policajného zboru SR.
27. V prípade podozrenia oprávnenej osoby Dopravcu na možný výskyt epidemiologickej choroby u cestujúceho je Dopravca oprávnený kontaktovať tiesňovú linku územne príslušného Regionálneho úradu verejného zdravotníctva. Ostatní cestujúci sú povinní zotrvať na mieste do okamihu vyšetrenia vzniknutej situácie a riadiť sa pokynmi oprávnených osôb Dopravcu, prípadne iných osôb.

# Reklamačný poriadok

**ÚVODNÉ USTANOVENIA**

1. Objednávateľ vydáva tento reklamačný poriadok v súlade s osobitnými predpismi[[6]](#footnote-6) za účelom vybavovania reklamácií poskytovanej kvality dopravných služieb vyplývajúcej z prepravnej zmluvy, prípadne iných bližšie nešpecifikovaných (ďalej len „reklamácia“).
2. Objednávateľ určuje nasledovné formy prijatia reklamácií:
3. osobne v informačnej kancelárii Dopravcu: **ADRESA INFORMAČNEJ KANCELÁRIE BUDE DOPLNENÁ DOPRAVCOM**
4. písomne na adresu sídla Dopravcu: **ADRESA SÍDLA BUDE DOPLNENÁ DOPRAVCOM**
5. elektronicky (email, web): **EMAIL/WEBOVÉ SÍDLO BUDE DOPLNENÉ DOPRAVCOM – AK NIE SÚ K DISPOZÍCII OBIDVE FORMY, TAK UVIESŤ ASPOŇ JEDNU FORMU**
6. telefonicky - len po prijatí Dopravcom a zaevidovaní požiadavky: **TELEFONICKÝ KONTAKT BUDE DOPLNENÝ DOPRAVCOM – AK JE ZNÁMY**
7. Cestujúci uplatňuje u Dopravcu práva a nároky vyplývajúce z tohto Prepravného poriadku BBSK bez zbytočného odkladu; ak sa práva neuplatnili najneskôr do troch (3) mesiacov odo dňa, kedy mal uplatňovaný nárok vzniknúť, zaniknú. To neplatí v prípade nárokov na náhradu škody na batožine cestujúcich, ktoré môže cestujúci uplatniť u Dopravcu najneskôr do šiestich (6) mesiacov od vzniku škody a v prípade nárokov na náhradu škody na zdraví, ktoré môže cestujúci uplatniť priamo na súde v premlčacej dobe podľa príslušných ustanovení OZ.
8. Cestujúci je povinný v reklamácii presne a jasne vymedziť, ktoré jeho práva boli akým spôsobom dotknuté a akú kompenzáciu požaduje a zároveň vznik svojich nárokov primerane odôvodní.
9. Ak reklamácia nemá náležitosti uvedené v ods. 4 tohto článku, Dopravca vyzve cestujúceho na jej doplnenie v lehote nie kratšej ako sedem (7) pracovných dní. Ak cestujúci reklamáciu v určenej lehote nedoplní a z podanej reklamácie nevyplýva dôvod na uznanie nárokov cestujúceho, Dopravca reklamáciu odmietne.
10. Oznámenie o konečnom vybavení reklamácie musí Dopravca doručiť cestujúcemu najneskôr do tridsiatich (30) kalendárnych dní od prijatia reklamácie na adresu uvedenú cestujúcim v prípade elektronického alebo písomného podania, to neplatí v prípade osobného podania, kedy Dopravca oboznámi cestujúceho priamo na mieste, kde bola reklamácia uplatnená.
11. Ak cestujúci podáva reklamáciu osobne, spíše oprávnený zamestnanec Dopravcu o podaní reklamácie reklamačný protokol, ktorý je cestujúci povinný podpísať.

**VYBRANÉ OSOBITNÉ USTANOVENIA**

**Vrátenie cestovného, dovozného**

1. V prípade, že preprava na spoji nebola vykonaná, Dopravca vráti cestujúcemu celú výšku cestovného, dovozného, v prípade, že došlo k prerušeniu resp. zastaveniu prepravy na spoji a cestujúci nežiada o prepravu do východiskovej zastávky, Dopravca vráti cestujúcemu rozdiel cestovného, dovozného za neprecestovaný úsek (hodnota cestovného, dovozného za zakúpený prepravný doklad podľa príslušnej kategórie na trasu prepravy mínus hodnota cestovného, dovozného podľa príslušnej kategórie za precestovaný úsek po miesto, kde došlo k prerušeniu resp. zastaveniu prepravy), po odpočítaní nákladov spojených s doručením žiadosti a originálu prepravného dokladu (poštovné).
2. V prípade vrátenia cestovného, dovozného za prepravný doklad na jednotlivú cestu zakúpený v predpredajnom systéme, Dopravca vráti cestovné, dovozné po odpočítaní storno poplatku a to však len vtedy, ak cestujúci vráti prepravný doklad pred odchodom príslušného spoja, a to najneskôr tridsať (30) minút pred jeho odchodom a počas prevádzkovej doby informačnej kancelárie.

**Nefunkčnosť, strata čipovej karty**

1. V prípade uznania reklamácie sa zostatok z reklamovanej nefunkčnej čipovej karty prevedie na novo vydanú čipovú kartu, v opačnom prípade bude cestujúcemu doporučené zakúpenie novej čipovej karty. Ak si cestujúci odmietne zakúpiť novú čipovú kartu, zostatok kreditu sa mu vyplatí podľa ním zvoleného spôsobu v reklamačnom protokole.
2. Oprávnený zamestnanec Dopravcu je povinný, bezodkladne po obdržaní reklamácie z dôvodu straty čipovej karty, zablokovať čipovú kartu za manipulačný poplatok v zmysle platného cenníka Dopravcu zverejneného na webovom sídle Dopravcu. Zostatok zo zablokovanej čipovej karty sa po tridsiatich (30) dňoch pripíše na novú čipovú kartu, alebo sa vyplatí podľa zvoleného spôsobu cestujúceho v reklamačnom protokole.

**Strata alebo poškodenie batožiny**

1. Cestujúci v takomto prípade okamžite skutočnosť nahlási vodičovi, s ktorým vypíše reklamačný protokol. Ďalej cestujúci postupuje podľa úvodných ustanovení tohto článku.

# Záverečné ustanovenia

1. Tento Prepravný poriadok BBSK je voči cestujúcim účinný odo dňa zverejnenia na webovom sídle Objednávateľa, príp. subjektom povereným Objednávateľom a od tohto dňa sa považuje za súčasť návrhu na uzavretie prepravnej zmluvy. Dopravca zverejní Prepravný poriadok BBSK súčasne na svojom webovom sídle avšak rozhodujúcim faktorom v prípade určenia dňa účinnosti je zverejnenie vykonané Objednávateľom, resp. subjektom povereným Objednávateľom.
2. Všetky zmeny a dodatky Prepravného poriadku BBSK nadobúdajú účinnosť spôsobom uvedeným v ods. 1 tohto článku.
3. Neoddeliteľnou súčasťou tohto Prepravného poriadku BBSKsú prílohy:

**Príloha 1** Vzory prepravných dokladov

**Príloha 2** Vzory preukazov poverených osôb Dopravcu

V Banskej Bystrici dňa BUDE DOPLNENÉ 20XX

## PRÍLOHA 1 Vzory prepravných dokladov

BUDE DOPLNENÉ DOPRAVCOM

## PRÍLOHA 2 Vzory preukazov poverených osôb Dopravcu

BUDE DOPLNENÉ DOPRAVCOM

1. podľa § 74 ods. 1 písm. f) zákona o dani z pridanej hodnoty č. 222/2004 Z. z. a § 10 ods. 1 písm. c) zákona o účtovníctve č. 431/2002 Z. z. [↑](#footnote-ref-1)
2. v súlade s § 5 vyhlášky MDVaRR SR č. 124/2012 Z. z. ktorou sa vykonáva ZCD [↑](#footnote-ref-2)
3. Zákon č. 280/2006 Z. z. o povinnej základnej kvalifikácii a pravidelnom výcviku niektorých vodičov v znení neskorších predpisov [↑](#footnote-ref-3)
4. Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane osobných údajov) a zákona č. 18/2018 Z. z. o ochrane osobných údajov a o zmene a doplnení niektorých zákonov. [↑](#footnote-ref-4)
5. definovaná ako vyššia moc, t. j. neodvrátiteľná skutočnosť, nepredvídaná, neprekonateľná prekážka, udalosť [↑](#footnote-ref-5)
6. Zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v spojení s OZ a inými všeobecne záväznými predpismi SR [↑](#footnote-ref-6)